নিজস্ব প্রতিবেদন : ক্যালেন্ডারের তারিখ বলছে ডিসেম্বরের প্রায় অর্ধেক পেরিয়ে গেছে। কিন্তু এখনও গায়ে গরম জামাকাপড় রাখা যাচ্ছে না। হাড়কাঁপানো শীত তো দূরের কথা, শীতকাল বলেই যেন কিছু মালুম হচ্ছে না। মাঝ ডিসেম্বরেও যেন 'পচা ভাদ্দর'-এর গরম!  কবে পড়বে শীত? হাপিত্যেশ করে বসে রাজ্যবাসী। কিন্তু আশার কথা শোনাতে পারছে না আবহাওয়া দফতর। আবহাওয়া দফতরের পূর্বাভাস বলছে, জাঁকিয়ে শীত পড়তে এখনও দেরি। ধীরে ধীরে নামছে পারদ। ঠান্ডার জন্য আরও বেশ  কিছুদিন অপেক্ষা করতে হবে। শনিবার সর্বনিম্ন তাপমাত্রা রেকর্ড হয়েছে ১৬.৯ ডিগ্রি সেলসিয়াস। স্বাভাবিকের থেকে যা ১ ডিগ্রি বেশি। প্রসঙ্গত বঙ্গোপসাগরে ঘনীভূত গভীর নিম্নচাপের জেরে গত সপ্তাহের শেষের দিক থেকেই বাড়তে শুরু করে তাপমাত্রা। নিম্নচাপ দুর্বল হয়ে বাংলাদেশে সরে গেলেও, বাতাসে মিশে যাওয়া জলীয় বাষ্পের জেরেই তাপমাত্রা কমছে না বলে মনে করছেন আবহাওয়াবিদরা।